Deċiżjoni tal-Kunsill
ta' l- 4 ta' Ottubru 2004
dwar il-konklużjoni ta' Ftehim li jġedded il-Ftehim għal koperazzjoni xjentifika u teknoloġika bejn il-Komunità Ewropea u l-Gvern ta' l-Istati Uniti ta' l-Amerika
(2004/756/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari t-tieni paragrafu ta' l-Artikolu 170, flimkien ma' l-ewwel sentenza ta' l-ewwel subparagrafu ta' l-Artikolu 300(2), u l-ewwel subparagrafu u l-Artikolu 300(3),
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Bid-Deċiżjoni tiegħu tat- 13 ta' Ottubru 1998 [2], il-Kunsill approva l-konklużjoni ta' Ftehim għat-tiġdid tal-Ftehim għal koperazzjoni xjentifika u teknoloġika bejn il-Komunità Ewropea u l-Gvern ta' l-Istati Uniti ta' l-Amerika.
(2) L-Artikolu 12(b) tal-Ftehim jipprovdi kif ġej: "Dan il-Ftehim huwa konkluż għal perijodu inizjali ta' ħames snin. Suġġett għal reviżjoni mill-Partijiet fl-aħħar sena ta' kull perijodu suċċessiv, il-Ftehim jista' jiġi estiż b'emendi possibbli, wara dan għal perijodi addizzjonali ta' ħames snin bi ftehim reċiproku bil-miktub bejn il-Partijiet".
(3) L-awtoritajiet ta' l-Istati Uniti ta' l-Amerika infurmaw lis-servizzi tal-Kummissjoni li jilqgħu bi pjaċir it-tiġdid tal-Ftehim imsemmi hawn fuq għal ħames snin oħra. Tiġdid malajr ikun għaldaqstant fl-aħjar interess taż-żewġ partijiet.
(4) Il-kontenut materjali tal-Ftehim imġedded ser ikun l-istess bħall-kontenut materjali tal-Ftehim, li skada fit- 13 ta' Ottubru 2003;
(5) Il-Ftehim li jġedded il-Ftehim għal koperazzjoni xjentifika u teknoloġika bejn il-Komunità Ewropea u l-Gvern ta' l-Istati Uniti ta' l-Amerika għandu jiġi approvat f'isem il-Komunità,
IDDEĊIEDA KIF ĠEJ:
Artikolu 1
Il-Ftehim li jġedded il-Ftehim għal koperazzjoni xjentifika u teknoloġika bejn il-Komunità Ewropea u l-Gvern ta' l-Istati Uniti ta' l-Amerika għal perijodu addizzjonali ta' ħames snin huwa b'dan approvat f'isem il-Komunità.
It-test tal-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill huwa b'dan awtorizzat li jinnomina l-persuna li jkollha s-setgħa tiffirma l-Ftehim sabiex tesprimi l-kunsens tal-Komunità li tintrabat b'dan.
Magħmul fi Brussel, nhar l- 4 ta' Ottubru 2004.